หุ้นวันนี้
ยังไม่ซื้อ
22 ก.ย. 2554

ยังไม่ซื้อ
ตลาดหุ้นไทยมีโอกาสปรับตัวเพิ่มขึ้น หากธนาคารกลางสหรัฐ (เฟด) ออกมาตรการฟื้นความเชื่อมั่นนักลงทุนได้ แต่แนวโน้มยังเป็นขาลง ยังไม่แนะนำให้เข้าซื้อลงทุนเพิ่ม
นายทวีรัชต์ มัททวีวงศ์ ผู้อำนวยการอาวุโสฝ่ายวิเคราะห์หลักทรัพย์ บริษัทหลักทรัพย์ ฟินันเซีย ไซรัส กล่าวว่า ตลาดหุ้นไทยยังคงไร้ทิศทาง โดยนักลงทุนต้องติดตามผลการประชุมของเฟดอย่างใกล้ชิด โดยหากมีมาตรการกระตุ้นเศรษฐกิจที่เรียกความเชื่อมั่นของนักลงทุนได้ ก็จะทำให้ดัชนีวันนี้เพิ่มขึ้นได้ และมีแนวต้านระยะสั้นที่ 1,050 จุด 
“หากนักลงทุนยังขาดความเชื่อมั่น จะต้องติดตามดูว่าดัชนีจะปรับตัวลดลงต่ำกว่า 1,000 จุดหรือไม่ ถ้าหลุดลงไป นักลงทุนควรขายตัดขาดทุน แต่หากยังยืนเหนือระดับ 1,000 จุดได้ ก็มีโอกาสรีบาวด์กลับในช่วงสั้น”
อย่างไรก็ตาม ยังคงแนะนำให้ชะลอการซื้อขายออกไปก่อนเพื่อรอดูทิศทางตลาด แต่หากต้องการลงทุนแนะนำให้เลือกหุ้นที่ได้รับผลดีจากนโยบายรัฐบาลที่มีความชัดเจนแล้ว โดยเฉพาะหุ้นกลุ่มอสังหาริมทรัพย์ เป็นต้น 
ตลาดหุ้นวันที่ 21 ก.ย.ที่ผ่านมา ดัชนีบวกและลบช่วงแคบๆ ท่ามกลางแรงซื้อกลับหุ้นตัวใหญ่ในกลุ่มธนาคาร พลังงาน และสื่อสาร ส่งผลให้ดัชนีปิดที่ระดับ 1,029.59 จุด เพิ่มขึ้น 3.31 จุด ด้วยมูลค่าการซื้อขายเบาบาง 17,462 ล้านบาท นักลงทุนต่างชาติซื้อสุทธิ 293 ล้านบาท สถาบันเก็บ 608 ล้านบาท ส่วนบัญชีบริษัทหลักทรัพย์ขาย 440 ล้านบาท และรายย่อยขายสุทธิ 461 ล้านบาท